SARIE glimlag ook in Katar
JY LEES NOU SARIE glimlag ook in Katar
Ek was aangenaam verras toe ek SARIE van Januarie 2010 oopslaan en Michélle van Breda se artikel oor Katar (“Woestynstad by die see”) lees! Ek woon al twee jaar hier in die woestynland – wil sê die woestyn kom groei soos mos op jou.
Nou wag ons net dat SARIE haar verskyning hier in Katar gaan maak! Ek slaan weer my SARIE oop, en lees en geniet die kuberkuier by Sally Harmse in Al-Khobar, Saoedi-Arabië.
Sommer net so kortliks: Ons het geen tekort aan Christelike kerke hier in Katar nie. Die dienste is wel alles in Engels, maar sedert Kersfees 2009 ontvang ons Afrikaanse dienste warm uit Suid-Afrika, gelewer deur ds. Welly du Toit van die Helderbaai-gemeente in die Strand. Dit gebeur elke tweede Vrydag, want hier is ’n Vrydag mos eintlik ’n Sondag!
Die dienste word ge-Skype in ’n private villa van Hein en Alta Mostert en alle Suid-Afrikaners is welkom om dit by te woon. Die gemeentetal is om en by 35. Ons ontvang dan ook die Heilige Nagmaal.